
Noticiero Aruba 


Arubahuis 


Minister Plenipotenciario sr. Edwin 
Abath a haci un bishita pa cera cono- 
ci cu e presidente nobo di Tweede 
Kamer, sra. Anouschka van Miltenburg. 
Ariba 25 di september ultimo ela keda 
eligi como presidente di Tweede Kam- 
er, como susesor di sra. Gerdi Verbeet. 
Na januari 2003 – despues di un carera 
den periodismo – ela bira miembro di 
Tweede Kamer pa e fraccion di VVD. 


Van Miltenburg a haci uso di e bishita 
di sr. Abath pa ela wordo informa den 
extenso ariba e actual desaroyonan na 
Aruba, tur e resultadonan te cu awor cu 
a keda logra pa Gabinete Mike Eman y 
e maneho di Gobierno pa e siguiente 
añanan. ‘E tabata un combersacion 
habri y sumamente placentero,’ asina 
Minister Plenipotenciario Abath a bisa 
na final di e bishita. 
Por cierto sra. Van Miltenburg a mustra 
di ta bon na altura di e situacion na Aru- 
ba y e maneho cu Gobierno ta hiba. ‘Ela 
mustra un interes sincero den Aruba. 
Nos a papia ariba e retonan comun pa 
cual e paisnan den Reino ta confronta, 
tambe a consecuencia di e crisis mun- 


dial. Tanto Hulanda como Aruba tin e 
ambicion pa sali fuerte for di e crisis 
aki entre otro dor di aspira na un pre- 
supuesto balansa y na stimulacion di e 
economia. Ariba e ultimo tereno aki 
nos ta comparti e opinion cu Aruba y 
Hulanda tin hopi na otro si nan coopera 
cu otro, manera tabata a caso reciente- 
mente durante e bishita comercial na 
Brasil.’ 
E presidente di Tweede Kamer a expre- 
sa den e combersacion su aprecio pa 
e empeño positivo di e Gobierno di 
Aruba pa stimula cooperacion entre 
e paisnan den Reino. Tambe ela bisa 
cu e ta spera cu e contacto interparle- 
mentario, cu e aña aki no a tuma lugar 
pa motibo di eleccion na Hulanda y 
Curaçao, pronto lo keda reanuda. Sra. 
Van Miltenburg a bisa di ta ansioso pa 
cera conoci personalmente cu Aruba. 
‘Naturalmente mi a bise cu e ta bon bini 
pa di cerca cera conoci cu nos dushi 
isla y cu propio wowo e por mira con 
segmentonan den nos comunidad ta 
traha den harmonia cu otro pa futuro 
di Aruba,’ asina Minister Plenipotenci- 
ario sr. Edwin Abath a bisa. 

Mensahe di Fin di Aña 
di Minister Plenipotenciario 


Apreciable conciudadano, 


Na momento cu mi ta sinta ta skirbi e mensahe aki, mi ta fi ha mi bista pafor, contemplando e paisahe 
tipico hulandes, cu su shelo nubla y awasero cayendo. Bus y tramnan yen di hende viahando di un skina 
pa otro, hasiendo nan ultimo compra di fi n di aña. Un bista tipico cu na mes momento ta ponemi anhela 
na e ambiente di Pasco y Aña Nobo cu un paisahe berde y ambiente caluroso di nos dushi isla Aruba. Mi 
por imaginami cu e sintimento nostalgico aki ta apodera mescos di hopi di nos hendenan. Na momen- 
tonan asina nos pensamentonan ta bay na nos sernan keri, nos famia, amigo y conocirnan na Aruba. E 
recuerdo di e ambiente dushi di fi esta y celebracion cu ta caracterisa nos isla stima Aruba y su hendenan 
humilde. Un ambiente di Union, Amor y Paz. 


Un otro aña ta pasando y ta bon pa mira atras y evalua unda nos tabata y na unda nos a yega conhunta- 
mente, como pueblo. Nos gobierno e ultimo aña aki a continua cu su trabao cu ainda mas energia y 
determinacion pa cumpli cu e anhelo di nos pais y su hendenan. Ariba tur tereno Aruba a bolbe conoce 
progreso, adelanto y mehoracion. A keda demostra cu Reino ta ofrece posibilidadnan productivo y di 
mutuo benefi cio, tanten nos enfoca mas ariba loke ta uni nos y no na loke ta separa nos for di otro. Ta asina 
so Reino Hulandes ta haya su contenido real, ofreciendo un perspectiva positivo pa nos hendenan. 


Na luna di Augustus ultimo Gabinete di Minister Plenipotenciario a bolbe yama bon bini na centenar di 
hobennan Arubiano, kendenan a bin continua nan estudio aki na Hulanda. Cas di Aruba ta mas cu antes 
comprometi na asisti y duna oido na e deseo, difi cultad y preocupacionnan di nos hobennan kendenan 
hopi biaha ta haya nan mes confronta cu e retonan di adaptacion na condicionnan di bida y estudio 
akinan. Cas di Aruba su portanan ta habri na tur momento pa brinda asistencia na tur nos ciudadanonan 
cu un of otro pregunta of inkietud. 


Conciudadano, nos pensamentonan ta dirihi tambe ariba tur esnan cu a bay nos dilanti. Nan lo hasi falta 
sigur den e dianan di refl exion y fi esta aki, sinembargo nos Fe den nos Creador ta fortalece nos den e 
conviccion cu nan ta na un mihor lugar. Pesey mes un palabra di aliento na tur esnan cu ta pasando den 
momentonan menos alegre. 


Ta kedami pa den nomber di mi famia, staf y personal di Cas di Aruba deseabo feliz dianan di fi esta. Cu 
e aña nobo trece bendicion, salud y prosperidad den bo hogar. Nos gratitud na tur esnan cu a brinda 
nos nan cooperacion durante henter aña 2012. Cu poder di nos Creador nos lo renoba nos compromiso, 
esfuerzo y pasion, pa Aruba sigi padilanti den 2013. 


“Tur cos pa Aruba!” 


Edwin B. Abath 
Minister Plenipotenciario di Aruba 
Den Haag 

Sr. Goedgedrag a dicidi pa razonnan di 
salud retira di su funcion como Gober- 
nador. Minister Plenipotenciario Abath 
tabata tin palabranan di aprecio pa e 
hecho cu e Gobernador saliente sem- 
per a traha ariba un bon relacion entre 
e paisnan den Reino. ‘Pero esaki a bai 
mas leu cu un cooperacion construc- 


Minister Plenipotenciario sr. Edwin 
Abath a haci uso di e opotunidad 
durante su presencia na un Congreso na 
Eindhoven tocante Comercio den Rei- 
no, pa intercambia di idea cu Europar- 
lamentario sr. Gerben-Jan Gerbrandy 


Gobernador Goedgedrag ricibi na Cas di Aruba 


Europarlamentario Gerbrandy interesa den vision di Aruba 


di D66, encuanto e cooperacion entre 
paisnan LGO y Union Europeo, Aru- 
ba y entre otro Curaçao, St. Maarten 
y e islanan BES, ta forma parti di e pai- 
snan LGO. Dia 31 di december 2013 
e actual convenio di LGO lo vence. 


E Comision Europeo a propone na e 
paisnan LGO – despues di un consulta- 
cion extenso – pa modernisa e relacion. 
E Comision Europeo ta aspira pa stipu- 
la un convenio nobo den primavera di 
otro aña. 
Minister Hulandes pa Asuntonan Exte- 
rior, Sr. Frans Timmermans, lo presenta 
den nomber di Reino un proposicion 
na Bruselas. E mandatario lo inclui den 
e proposicion aki e vision di Gobierno 
y Staten di Aruba, cu mientrastanto ya 
ta conoci na Den Haag. ‘Naturalmente 
no ta malo – si e oportunidad aki pre- 
senta su mes – pa pone personalmente 
e vision di Aruba bou conocimento di 
e Europarlamentarionan, debi cu a lo 
largo ta nan tin e ultimo palabra den e 
proceso aki. Mi a ripara cu sr. Gerbrandy 
a aprecia esaki inmensamente. Ela mus- 
tra un gran interes den e desaroyonan 
actual na Aruba y a expresa di ta desea 
pa keda na altura di esaki,’ segun Minis- 
ter Plenipotenciairo sr. Edwin Abath. 


Gobernador 
saliente di Curaçao 
sr. mr. Frits 
Goedgedrag a 
subraya su caluroso 
relacion cu su isla 
natal Aruba, cu un 
bishita na Cas di 
Aruba pa personal- 
mente tuma des- 
pedida di Minister 
Plenipotenciario 
sr. Edwin Abath 
y su staf. 


tivo. Mi por bisa cu tur franquesa cu 
tabata trata di un relacion estrecho y 
amistoso. Mi tin confiansa cu e relacion 
aki despues di e despedida oficial lo 
keda existi,’ asina Minister Plenipoten- 
ciario Abath a bisa. 
E empleadonan di Cas di Aruba a mustra 
nan aprecio na Gobernador Goedge- 


drag cu a tuma tempo pa personal- 
mente bin tuma despedida di nan. 
Sr. Goedgedrag tin un carrera impre- 
sionante. E tabata entre otro gezagheb- 
ber na Boneiro di 1992 te cu 1998, e 
ultimo Gobernador di Antia, di 2002 
pa 2010 y e prome Gobernador di pais 
Curaçao. 

Gobernador di Aruba sr. Fredis 
Refunjol a haci un bishita oficial na 
Cas di Aruba. Minister Plenipoten- 
ciario sr. Edwin Abath y su staf a ricibi 
Gobernador Refunjol kende a wordo 
acompaña pa director di Gabinete di 
Gobernador sr. M. Boelen. 
Na final di su bishita Gobernador a 
sorprende Minister Plenipotenciario 
sr. Abath cu un retrato oficial recien 
di dje pa por wordo colga na entrada 
di Cas di Aruba. 
Sr. Refunjol prome cu a tuma despe- 
dida a desea Minister Plenipotenciario 
y su staf felis dianan di Fiesta y un Pros- 
pero Aña Nobo. 


E Gobernador di Aruba tabata na 
Hulanda pa un bishita di trabao na 
unda entre otro e a asisti na e recep- 
cion di despedida pa Gobernador 
di Curaçao sr. Frits Goedgedrag den 
Rolzaal na Den Haag y a presencia e 
concierto di Reino na Rotterdam. 


Gobernador Refunjol a bishita Cas di Aruba 


Apreciable lector di e Noticiero, na vispera di clausura di un otro aña, mi kier a tuma 
e oportunidad pa desea Bo persona y famia un Bon Pasco y un Feliz aña Nobo, yena di 
Bendicion di nos Creador. 
Cu e aña 2013 trese paz y amor den cada hogar, sabiduria y perseverancia pa metanan 
por wordo alcanza. 
Feliz dianan dia fiesta. 
Shandra C.E. John 
Director interino Cas di Aruba 


Dia 25 december, nos ta 
recorda e nacemento di Niño 
Hesus. Simbolo di amor y 
paz. Un bon momento pa 
nos para keto y refleha ariba 
esnan cu ta rondona nos. 
Hopi biaha nos focus ta ariba 
cosnan material, loke nos kier 
haya y ta lubida di aprecia 
loke nos tin. Laga nos tuma 
tempo den e dianan aki pa 
aprecia y balora esnan cu ta 
rondona nos y mustranan 
cuanto nos ta stimanan, paso 
esey ta e mensahe di Pasco di 
nacemento: paz y amor. 

Rutte ta haya cu Aruba ta resalta como un fuente di inspiracion 


Aruba 


Prome Minister Eman a haci un bishi- 
ta cerca su colega prome minister di 
Hulanda Mark Rutte. Tabata un bishita 
placentero, asina Eman a bisa. ‘Premier 
Rutte ta un Minister President dinami- 
co. Hopi entusiasma cu e relacion entre 
Aruba y Hulanda. Semper nos bishit’e 
nos ta haya palabranan di gradicimento 
pa e empuhe positivo cu Aruba ta duna 
den e ambiente di Reino Hulandes. Nat- 
uralmente tin retonan den e diferente 
partinan di Reino, pero Aruba ta resalta 
den e aspecto aki como un fuente di 
inspiracion y optimismo’. Eman a bisa 
cu hunto cu Rutte a dileña e camind- 
anan pa cana cu tin balor agrega tanto 
pa Aruba como pa Hulanda. Minister 
President Rutte a duna di conoce cu 
otro aña e ta bishita Aruba. 


Eman a entrega na Premier Rutte un 
raport cu a wordo traha riba e situacion 
economico financiero di Aruba. Esaki 
ta wordo entrega cada tanto tempo 
na Conseho di Reino. Den e raport aki 
por lesa con Aruba a crece durante e 
ultimo tres añanan, con a surpasa reto- 
nan grandi, con e gobierno aki a atende 
cu e retonan di pensioen di emplea- 
donan publico y stabilisa esaki. ‘Tambe 
con nos a maneha e retonan di AZV. 


E prome fase di fortifica nos fondo di 
pensioen di behes SVb, introduccion 
di e Dialogo Social. Algo cu a cosecha 
hopi reconocimento y respet na Hulan- 
da. Esaki pa e forma serio y no polarisa 
di atende cu gremionan.’ 


Durante di su bishita na Hulanda Prome 
minister Mike Eman, conhuntamente cu 
Minister di Finanzas Mike de Meza a 
topa y cera concoci cu vario mandatar- 
ionan nobo di e Gabinete Mark Rutte 


Premier Rutte lo bishita Aruba otro aña 


II, a tene un presentacion pa e miem- 
bronan den e comicion di Asuntonan 
di Reino di Tweede Kamer, a papia cu 
varios instancianan cu ta di importancia 
pa Aruba. 
Tambe e delegacion di Aruba a asisti 
na e recepcion di despedida di Gober- 
nador di Curaçao Frits Goedgedrag 
y na e Concierto di Reino na Rotter- 
dam den presencia di Su Mahestad 
Reina Beatrix y principe heredero 
Willem Alexander. 


Cifranan di Banco Central pa 2013 ta 
alentador. E diferente proyectonan 
riba nos isla a conduci na e proyeccion 
di Banco Central aki. Esaki contrario na 
loke tabata e expectativanan prome. E 
cifranan positivo di Banco Central ta 
indica cu Aruba ta cana dilanti den un 
mundo na unda hopi pais ta pasando 
den un crisis financiero-economico 
grandi cu casi nan no ta mira salida. 
Banco Central di Aruba ta indica cu 
e crecemento constante di turismo y 
otro proyectonan manera expansion y 
renobacion di hospital, Green Corridor 
y otronan a contribui nan e crecemento 
real di 5.1% aki. 
Minister de Meza a keda masha satis- 
fecho cu e noticia aki di Banco Central. 


Sigur si tene na cuenta cu e refineria 
ya no ta refina crudo mas y a bay over 
pa transshipment cu ta aporta menos 
na economia di Aruba. Asina mes 
Aruba a sa di keda cu e mesun nivel di 
entrada e aña aki y pa e aña cu ta bin 
ta premira un crecemento di 5.1%. Por 
mira tur rond di Aruba con comercio ta 
lantando bek y con comerciantenan ta 
invertiendo grandemente den econo- 
mia. Un hotel di cinco strea den caya 
grandi ta cuminsa cu su construccion, 
Holiday Inn ta restaurando un parti di 
e hotel, General Store ta invertiendo 
mas di 14 miyon den un tienda nobo, 
Mc Donald’s pronto ta habri un su- 
cursal nobo y Super Food a caba di 
habri su portanan di su edificio super 


moderno den cual a inverti 50 miyon 
florin. 


‘E desaroyo aki ta sigui riba e mesun 
paso na 2013’, Minister Mike de Meza 
cu masha satisfaccion a bisa. Actividad- 
nan economico directo y indirecto tin 
su refleho riba entradanan di Aruba. 
‘Hunto cu e maneho na unda den un 
forma structural gobierno ta baha su 
gastonan, na unda a introduci reform- 
anan fiscal basa riba acuerdonan logra 
den Dialogo Social, sostenibilidad di e 
fondonan social y di pensioen, ta indica 
cu na 2013 e deficit ta bolbe baha pa 
asina logra e meta di un presupuesto 
balansa manera proyecta pa aña 2016’, 
asina e mandatario a bisa. 


Proyeccion di Banco Central 
Crecemento economico di 5.1% pa 2013 

‘Europe Meets Americas’ na Aruba otro aña 


Na final di e cinco dianan intensivo di 
un mision comercial di Reino na Brazil, 
Prome Minister Mike Eman, hunto cu 
presidente di MKB-Nederland, Hans 
Biesheuvel a anuncia un evento suma- 
mente importante, interesante y gran- 
dioso pa Aruba durante nan encuentro 
na Rio de Janeiro. E evento ta dirigi 
riba e posicion special di Aruba den 
e desaroyo comercial entre Europa y 
Latino America. ‘Europe Meets Ameri- 
cas,’ y tin como meta pa atrae compani- 
anan Hulandes y di Latino America pa 
conoce y desaroya relacionnan comer- 
cial cu otro na Aruba y cu Aruba como 
e link entre e region aki, Hulanda y 
Europa. 


Prome Minister a splica cu e maneho 
sistematico di e gobierno aki, for di su 
cuminsamento, tabata ta pa duna mas 
contenido na e relacionnan nobo den 
Reino, na unda cada partner ta ben- 
eficia di traha hunto; e beneficionan 
potencial mutuo. 
‘Hunto nos a sinta pensa con nos por 
duna mas contenido na e relacionnan 
den Reino, di un forma constructivo, 
buscando e balor agrega di cada parti 
di Reino. Un di e formanan cu nos ta 
kere di por logr’e, nos a hink’e bon den 
otro e ultimo cinco dianan,’ e manda- 


tario a bisa na final di e Mision Comer- 
cial. E mandatario a splica cu durante 
e ‘Mision Comercial’, cu Hulanda por 
saca beneficio di cierto relacionnan 
cu partnernan di Sur America, a pone 
hopi atencion na loke Aruba por 
ofrece. Eman ta kere cu e oportuni- 
dadnan unda actividadnan por wordo 
desaroya na Aruba, relaciona cu activi- 
dadnan entre Europa y Sur America, ta 
viabel. Den cuadro di esaki a laga haci 
un investigacion di tur e interesadonan. 
‘Europe Meets America’ ta e herment 


pa concretisa e potencial aki. Invitacion 
ta bay pa empresarionan Hulandes y 
Europeo. Aruba di su banda lo busca 
‘matching partners’ for di paisnan di Sur 
America. 
Hans Biesheuvel, Presidente di MKB 
Hulanda, tabata cla den su palabra y a 
bisa cu semper nan ta cla pa Aruba. ‘Mi 
ta kere cu e ultimo dianan nos a pone 
un bon fundeshi pa cooperacion. Mi ta 
orguyoso di tabata lider di un delega- 
cion comercial di Reino den cual Aruba 
a hunga un rol masha importante.’ 


E contract pa haci sondeo seismico sigui 
pa exploracion den awanan teritorial 
di Aruba en busca di reservanan di 
gas y petroleo, entre Repsol, CAP y go 
bierno di Aruba a keda firma den ‘Cen- 
tre for Innovation dr. Edward Cheung’. 


E firmanan bou di e contract impor- 
tante aki ta refleho di un otro dimen- 
sion cu Aruba a drenta aden. Di un 
vision grandi con explora tur e recurso- 
nan cu e isla aki ta brinda su hendenan 
pa asina hunto por sigui cana padilanti. 
Un momento historico den historia di 
pais Aruba. 


Prome Minister Eman semper a tene 
su mes na haltura di e negociacionnan 
cu tabata tumando luga entre CAP y 
Repsol y a papia di un dia historico pa 
Aruba. ‘Nos ta para dilanti di un desa- 
royo economico importante nobo. 
Un desaroyo cu por tin un impacto 
enorme riba e futuro desaroyo social 
economico di Aruba’. Eman a bisa cu 
e logro aki ta debi na e esfuerzonan 
grandi di minister di Finanzas Mike de 
Meza, hunto cu Frank Hoevertsz y e 
directiva di CAP. 


Contract pa exploracion di gas y petroleo firma 


Den hopi pais na mundo cu a haya 
reservanan grandi di mineral por mira 
cu esaki no ta traduci su mes den biene- 
star di e comunidad. 
Pa es motibo ey prome minister Eman a 
anuncia cu ela pidi Minister de Meza pa 
mira e proceduranan cu cierto paisnan 
a haci den crea fondo den cua ta hinca e 
placa cu ta bin di e eventual entrada di 
e mineralnan aki pa asina e placa wordo 
maneha den un forma responsabel na 
bienestar di e comunidad. Noruega ta 
un di e paisnan na unda e placa cu ta 
bin di e exploracionnan no ta bay den 
caha di gobierno, pero ta bay den un 
fondo y e interes cu ta bin di e entrada 
grandi aki ta bay den presupuesto di e 
pais. Pero, e entrada mes ta bay den un 
fondo pa un bon futuro a largo plaso 
pa e habitantenan di e pais. E intencion 
ta pa Aruba cana e mesun caminda aki 
tambe. 

Durante di e seminario Small 
Buniness Week cu a tuma lugar na 
Aruba sra. Yvonne Fortin-Godoy, 
propietario di Cake du Fortin na 
Den Haag a duna un workshop 
bou di e titulo 'Baking your way 
to success'. 


Yvonne Fortin-Godoy a bisa di a 
sinti su mes honra cu e invitacion 
di Minister Michelle Hooyboer- 
Winklaar pa ta parti di e semi- 
nario aki. ‘E tabata un experencia 
bunita. Mi a haya e oportunidad 
pa intercambia mi experencia 
como hende muher cu tin pa diez 
aña caba un negoshi exitoso aki 
na Hulanda.’ 


Pa su workshop Yvonne a haya 
masha hopi aplicacion mes cu 
hasta mester a organisa un dia 
extra. ‘Mi a keda sorprendi cu 
tanto interes asina. E grupo taba- 
ta hopi mengua; tabata tin hende 
di tur edad, tambe tanto hende 


muher como hende homber. 
Alabes tabata tin hopi Arubiano 
cu hopi preguntanan y cu interes 
den habri un negoshi di nan mes. 
Tocante esey mi a bisa tur hende 
cu habri un negoshi ta nifica cu 
den e prome añanan tur loke cu ta 
bo ganishi bo mester inverti esaki 
den e negoshi. Tambe mi a purba 
di for di mi experencia duna asina 
hopi tip posibel pa yuda e pu- 
blico cu a bin mi workshop,’ asina 

Yvonne 
Fortin-Codoy 
cu workshop 
durante 
seminario 
Small 
Business Week 


Yvonne a bisa. E ta sigi: ‘Tambe 
mi a mustra nan den e workshop 
aki con pa traha bolo for di nada, 
sin uso di artefactonan. Esaki ta e 
manera mas creativo y economico 
pa cuminsa cu un negoshi asina.’ 


Durante un bishita di trabao na 
Hulanda, Minister di Asuntonan 
Economico, Michelle Hooyboer- 
Winklaar, kende ta kere grande- 
mente den negoshinan micro, 
chikito y mediano, a tende di e 
negoshi di famia Fortin, cual ta 
ubica central, den un di a cay- 
anan mas conoci y gezellig pa 
compras na e ciudad residencia 
di La Reina. E mandatario a dicidi 
di gewoon cana drenta un dia. 
Asina e contacto a nace y a resulta 
den e oportunidad unda Yvonne 
Fortin-Godoy ariba su isla natal 
por a comparti su experencia 
cu hopi di nos Arubianonan cu 
ta interesa den habri nan mesun 
negoshi. 


Mensahe di Fin di Aña 
di Minister-president 

Mensahe di Fin di Aña 


Amigonan, 


Aña 2012 tabata uno vibrante. Un aña di logranan grandi. Pensioen general a keda introduci 
mescos cu e Flex pensioen. E instituto scientifico di investigacion y estudio TNO Caribe a habri 
su portanan dia 1 di januari 2012. E instituto aki ta envolvi den diferente estudionan y a cuminsa 
ehecuta plannan ‘berde’ cu ta na beneficio di Aruba. Na Kibaima a start cu e ‘Smart Community’ 
cu ta un plataforma cu ta ofrece negoshinan e posibilidad pa test inovacionnan duradero den 
un ambiente di bida real. Despues di a traha tres aña masha duro mes pa mehora e situacion fin- 
anciero di pais Aruba, awor por bisa cu e isla ta riba e bon caminda cu e meta pa na 2016 tin un 
presupuesto balansa. E aña nos dilanti e enfoke grandemente ta bay ta riba converti Aruba den 
un gateway pa Europa y vice versa. Varios reunionnan importante riba e tereno aki a tuma lugar 
caba. Pa por realisa e hub aki Aruba ta organisa un conferencia na luna di mei “Europe meets the 
Americas”. Un reto grandi pa Aruba. Un reto cu nos por logra si tur hende wak den e mesun direc- 
cion. Plan BoAruba ta canando su curso y den 2012 varios proyecto a keda cla, manera entre otro 
e edificio historico di Corte di Husticia. Remodelacion y revitalisacion di Caya grandi, un magno 
proyecto ta den su fase final. Prome cu aña bolter e prome streetcar ta cuminsa core den nos caya 
grandi. Un caya grandi vibrante na unda inversionnan a wordo haci tanto dor di gobierno como 
dor di negociantenan den caya grandi mes. E confiansa tey bek. Bo ta mira esaki tur caminda. 
Barionan ta hayando e atencion cu nan merece y na 2013 e atencion aki ta sigui. Construccion di 
e vierbaansweg di San Nicolas pa Playa ta cuminsa pronto. Tur caminda por nota actividadnan 
di construccion pa di e forma aki drecha e infrastructura na Aruba. 
Gobierno ta haya cu e prosperidad mester cana paralelo cu e felicidad y un miho calidad di bida 
di e ciudadano. Pa e motibo aki ta invertiendo den varios proyecto pa trece bek e balornan cu a 
bay perdi, manera norma, balor, amor pa nos prohimo y atencion y convivencia pa y cu otro. Cu 
orguyo mi por menciona tambe cu e prome grupo di hoben di ‘Formacion Social’ a termina nan 
trayecto cu exito y ta cla pa sigui riba e caminda positivo cu nan a scoge pa cana. 
Aña 2012 tabata un bon aña pa Aruba. Aruba a cera un acuerdo exitante cu Carbon War Room di 
Sir Richard Branson y cu The New America Foundation. E enfoke di e acuerdo aki ta pa converti 
Aruba den un economia 100% sostenibel. Green Conference Aruba ta hunga un rol eminente 
den esaki. Tres aña consecutivo Green Aruba ta trece Aruba oradornan di renombre mundial. 
Prome aña Vice Presidente Al Gore tabata key note speaker, e di dos aña Prins Willem Alexander 
y na 2012 e actual Presidente di CWR dr.Jose Maria Figueres, kende ta tambe ex presidente di 
Costa Rica. 
Mientras cu mayoria pais na mundo a haya un downgrade di e institutonan prestigioso di evalua- 
cion Fitch Ratings y Standard & Poor’s, nan ta duna Aruba reconocimento pa e trabou inmenso 
cu e gobierno aki a bin ta haci durante e ultimo añanan. 


Nos relacion cu Reino ta miho cu nunca. Riba hopi tereno tin cooperacion manera e realisacion di 
un gateway y Pre-Clearance pa Hulanda na Aruba. Nos ta drenta un aña nobo cu sentimentonan 
grandi di positivismo. Hunto nos ta logra. 
Cu e aña nobo aki trece prosperidad, amor y bendicion pa cada un di nos. 
Mi ta desea tur hende un Bon Pasco y un Feliz Aña 2013. Cu Dios drama su bendicion riba cada 
un di boso. 


Mike Eman 


December 2012 

Celebracion di Pasco pa mentornan 


Studiantenan 


Den Sala Padu a tuma lugar un ce- 
lebracion di Pasco pa e grupo di 
mentornan di Cas di Aruba. 
Na e ocacion aki Minister Plenipo- 
tenciario sr. Edwin Abath a gradici 
e mentornan pa nan bunita trabao 
durante di 2012 y ta spera ariba 
e mesun contribucion pa e aña 
nobo. 
Tambe presente na e ocacion aki 
tabata directora suplente di Cas di 
Aruba sra. mr. Shandra John, hefe di 
departamento di Enseñansa di Cas 
di Aruba sr. drs. Samuel Dumfries, 
hefe di departamento di Finanzas di 
Cas di Aruba sra. Lenie Heemskerk 
y functionarionan di departamento 
di Enseñansa di Cas di Aruba. 


Turismo 


Delta cu vuelo diairo 
for di JFK 


E compania di aviacion Delta a cumin- 
sa entrante 15 di December ultimo cu 
vuelonan diario for di New York JFK 
pa Aruba. Esaki ta nifica un expansion 
grandi di e actual vuelonan semanal 
cu Delta tabata opera ariba diasabra. 
E anuncio aki a keda haci recientemente 
pa Aruba Tourism Authority (ATA). 


Den corantnan Mericano, director di 
ATA sra. Ronella Tjin Asjoe-Croes a 
declara cu aña pasa casi 150 mil New 
Yorkers a bishita Aruba. Di e manera aki 
e cuidad y area di New York ta keda un 
mercado interesante pa Aruba y ATA ta 
hopi contento cu aumento di vuelonan 
directo y cu di e manera aki turistanan 
tin mas posibilidadnan pa bin Aruba. 
Delta Airlines durante di 'high season' 
ta ofrece vuelonan tambe for di New 
York La Guardia airport y ta brinda co- 
nexion di vuelonan for di La Guardia y 
Newark via di Atlanta pa Aruba. 
Banda di e vuelonan di Delta for di New 
York y Atlanta, Aruba tin cu otro aero- 
linea conexion directo for di Baltimore, 
Boston, Charlotte, Chicago, Ft. Lauder- 
dale, Houston, Maimi, Orlando, Phila- 
delphia, Newark y Washington DC. 
Jet Blue ya caba for di October di e aña 
aki a aumenta su capacidad pa Aruba 
cu trinta porciento. 


Director di ATA Europa sr. Tirso Tromp a haci entrega na Minister 
Plenipotenciario sr. Edwin Abath un ehemplar di 
'A guide to apartments, villas and other unique place to stay'. 
Pa prome biaha a sali un guia cu ta specificamente dirigi 
ariba e apartementonan na Aruba cu un discripcion hopi cla 
ariba e facilidadnan cu e apartamentonan ta brinda. 
Esaki ta scirbi den e idiomanan Hulandes, Ingles y Aleman. 


Guia 


E guia ta contene informacion general tocante e isla y tambe 
tin un mapa di Aruba cu indicacion di e puntonan di interes 
cu e isla ta brinda. 


December 2012 

Social 


Den un sala di Biblioteca Central di 
Den Haag completamente yen a tuma 
lugar presentacion di e buki nobo di 
poesia di Henry Habibe. 


Henry Habibe ta un escritor Arubiano, 
poeta, critico di literatura y literato. Ela 
publica su poesianan den un periodo 
hopi tempran caba, entre otro den e 
revista Watapana, di cua e ta fundador 
y editor. Na 1985 ela doctora na Leiden 
ariba un estudio na e arte di poesia Afri- 
kano-Antiyano na Cuba y Puerto Rico. 
Bukinan di Henry Habibe cu ya caba a 
keda publica ta Aurora na 1968, Kere- 
sentenchi na 1980, Yiu di tera na 1985 
y 'Vulkanisch samenzijn' na 2008. 
E anochi a habri cu declamacion di e 
poeta di origen Checo Jana Berenova, 
cu tabata tin diferente publicacion entre 
nan un novela y shete buki di poesia. 
Berenova a hui for di Chekia durante e 
periodo di comunismo y na Hulanda a 
manifesta su mes como escritor y poeta. 
Pa su esfuerzonan pa literatura Checo, 
Beranova a ricibi un condecoracion 
halto di Gobierno di Chekia. Beranova 
ta docente di poesia na e scol pa escri- 
tornan na Amsterdam y na 2009 y 2010 
e tabata 'stadsdichter' di Rotterdam. 
Despues di e presentacion di Jana 


Pa Fundacion Speransa a firma sr. Alwin 
Toppenberg, presidente di e funda- 
cion. Mientrastanto sra. Chaldira Vis a 
yega Hulanda. Cu ayudo di su famia y 
varios miembro di comunidad, inclu- 
yendo Gobierno di Aruba, e por a bin 
Hulanda pa un tempo indefini. E ta pro- 
grama pa atende un instituto caminda 
expertonan lo siñe con pa recupera 
gran parti di su independencia motori- 
co, kier men, con pa e por percura pa 
su mes. 


Fundacion Speransa ta un fundacion aki 
na Hulanda cu ta brinda sosten na may- 
ornan di muchanan malo of muchanan 
special residencia na Hulanda. E sosten 
ta consisti di guia na e mayornan pa nan 
haya nan caminda den Hulanda y tambe 
yudanza unda ta posibel pa e mayornan 
na haya un rolstoel pa e muchanan. 
Cas di Aruba ta felicita fundacion 
Speransa cu nan bunita trabao. 


Minister Abath a ricibi prome ehemplar buki di Henry Habibe 


Berenova, Henry Habibe e presenta 
algun di su poesianan for di su obra 
nobo 'Emerge la Musa', cu ta publica 
na Spaño y traduci na Hulandes dor di 
sra. Igma van Putte-de Windt. E prome 
ehemplar di e buki 'Emerge la Musa' a 
keda otorga na Minister Plenipotenci- 
ario sr. Edwin Abath. 
Den su discurso di gradicimento Min- 
ister.Plenipotenciario Abath alabes a 


lesa un mensahe for di Aruba, pro- 
cedente di colega escritor y linguista 
Pedro Velasquez & Ramon Todd Dan- 
deré. E anochi a keda clausura cu un 
presentacion di e conocida cantante 
Arubiano Lidwina Booi. 
Cas di Aruba ta felicita Henry Habibe cu 
e publicacion aki y ta spera cu pa medio 
di e contribucion aki e por stimula futuro 
publicacionnan literario. 


Donacion pa Fundacion Speransa pa Chaldira Vis 


Director suplente di Cas di Aruba sra. Shandra John den nomber di Minister 
Plenipotenciario sr. Edwin Abath a firma un donacion pa Fundacion Speransa. 
E donacion aki ta bini di Gobierno di Aruba pa e Fundacion Speransa como un 
ayudo pa nan esfuerzo pa recuada fondo pa logra cu sra. Chaldira Vis por bin 
revalida aki na Hulanda. 

Na Cas di Aruba a tuma lugar un ce- 
remonia chiquito den cuadro di bis- 
hita di e studiante Alexmarie Alberto y 
'artsenonderzoeker' di Leids Univer- 
sitair Medisch Centrum (LUMC), sra. 
Ellen Hoekman. E motibo di nan bis- 
hita cerca Minister Plenipotenciario 
sr. Edwin Abath ta den cuadro di un 
accion pa recauda fondo pa e funda- 
cion 'A Sister’s Hope' cu ta contribui 
na concientisacion y investigacion di 
cancer na pecho. Presente na e oca- 
cion aki tabata director interino di Cas 
di Aruba sra. Shandra John, sra. Dynia 
Abath-Muller, Clyo Abath y demas 
personal di Cas di Aruba. 


Minister Abath a expresa su compla- 
cencia cu e accion aki di Alexmarie 
Alberto. E mandatario a referi na 
accionnan similar manera esun di Mary 
Joan Foundation: www.maryjoanfoun- 
dation.aw na Aruba pa duna sosten 
en especial na tur esnan cu ta sufri di 
cancer di pecho, esnan cu a sobrevivi 
e malesa y nan famia y amistadesnan. 
'Esaki ta un malesa cu ta yega cerca na 
hopi di nos, pasobra nos tur conoce un 
persona of famia cu ta of a yega di sufri 
di cancer en general y cancer na pecho 
en particular', sr Abath a bisa. 
AlexMarie a splica cu e actividad cu ela 
organisa dia 17 di October ultimo – un 
ora di Zumba – tabata su manera pa 
contribui na e combatimento di e male- 
sa aki. Ela relata cu pa hopi tempo e 


Bunita accion den lucha contra cancer na pecho 


tabata cana cu e idea pa haci algo ariba 
e tereno aki, te cu ela tende di e funda- 
cion A Sister’s Hope: www.asistershope. 
org . Nan ta un organisacion chiquito cu 
e keda funda na 2006. E mision di e 
fundacion ta pa realisa eventonan pa 
recauda fondo pa investigacion di can- 
cer na pecho; pa crea facilidad apropia 
pa cada persona cu tin cancer na pecho 
y pa desaroya y drecha programanan 
cu na un manera efectivo diagnostica 
cancer na pecho cerca e patientnan. 


Esaki tambe a keda ilustra pa sra. Ellen 
Hoekman, 'artsenonderzoeker' na e 
hospital di Leiden. Sra. Hoekman a bisa 
cu su investigacion ta concentra entre 


otro ariba e aspecto di infertilidad cer- 
ca hende(nan) muher hoben a causa 
di e tratamento di cancer di pecho. Ela 
bisa cu e aspecto aki hopi biaha ta un 
peso emocional hopi grandi pa e hende 
muher den un situacion asina. Pesey e ta 
contento cu e accion di Alexmarie – pa 
chiquito cu e accion aki por ta – ta yuda 
pa e por sigi haci su investigacionnan. 
Na final Minister Plenipotenciario 
Edwin Abath a haci entrega na Alex- 
marie Alberto di un envelop cu e con- 


tenido di e recaudacion cu a keda haci 
bou di e personal di Cas di Aruba y 
ATA Europa como aporte na e admira- 
ble causa aki. 


Arubadag 2013 
lo tuma lugar diadomingo 
24 di maart 2013 
. 


E localidad no ta conoci ainda, pero asina cu esaki ta 
concreto nos lo comunica esaki via noticiero y e websitenan 


www.arubahuis.nl y www.arubadagviering.nl 


December 2012 


Na ocacion cu otro aña Reina Beatrix 
lo cumpli 75 aña, e edicion di Noti- 
cia di NOS, a haci un peticion general 
na artistanan na Hulanda pa manda 
nan contribucion, sea un potret of un 
pintura. Un hurado cu ta consisti di 
presentadora di NOS journaal Sasha 
de Boer y diseñador Jan des Bouvrie 
lo haci un seleccion cu lo forma parti 
di e exposicion na Palacio Het Loo na 
Apeldoorn, ariba 31 di januari otro 
aña. 


E artista Arubiano Gustave Nouel – cu 
ta conoci pa su pinturanan di Cas Real 
– a manda su contribucion aden cu a 
wordo poni ariba e website di NOS. 
‘Mi a haya tende di colega artista cu sa 
cu e ultimo diez aña mi a dedica hopi 
tempo na pinturanan cu tin como tema 
Cas Real, tocante e initiativa di NOS. 
Mi a manda mi contribucion aden cu ta 
consisti di un pintura di Reina Beatrix 
dia cu ela subi trono y ariba e mesun 
pintura un retrato di e La Reina di awor; 
mas madura. Mi ta sintimi honra pa par- 
ticipa na e initiativa aki, pasobra como 
Arubiano y como parti di Reino mi ta 
kere cu Cas Real y nos Reino tin un 
“brugfunctie”. Ta mas cu claro cu mi a 
duna di conoce cu mi ta un artista Aru- 
biano y cu Aruba como parti di Reino, 

Artista Arubiano cu contribucion na exposicion di La Reina 


ta equivalente den tur punto di bista. 
Mi ta mira esaki como un derecho como 
Arubiano pa aporta den Reino,’ asina 
Gustave a bisa. 
Tambe Gustave Nouel a bisa cu e 
exposicion aki ta un oportunidad uni- 
co pa promove e exposicion “Rondom 
Oranje” cu otro aña ariba Aña di La Rei- 
na lo wordo habri na Almere pa burge- 
meester Annemarie Jorritsma. 


E artista ta considera pa manda un di 
dos contribucion. Esaki lo bira e dos 
monedanan cu ela diseña na ocacion 
di 20 aña di Status Aparte y 30 aña di 
Himno y Bandera, cu a keda entrega na 
Reina Beatrix na e oficina di Banco Cen- 
tral, durante di bishita di La Reina na 
2006 na Aruba. 
Gustave Nouel su website ta 
www.gustavenouel.com 


Desde cu nos a publica e prome edicion di Noticiero Aruba digital, nos a ricibi varios 
comentario ariba e prome edicion aki. Aki un par di nan cu a wordo manda den Hulandes: 


"Het ziet er goed uit. Prettige layout en fijn om zo vanuit je PC Arubaans nieuws te lezen 
en bekende gezichten te zien. Gefeliciteerd." 


"Gefeliciteerd met de eerste digitale editie van Noticiero Aruba. 
Noticiero Aruba is kleurijk, informatief en voorzien van veelzijdige artikelen. Succes met de 
volgende edities." 


"Het is fantastisch. Compliment. Het ziet er prachtig uit. Vrolijk, kleurrijk en met plezier en 
heimwee te lezen." 


"Hartelijk gefeliciteerd met het behaalde succes. De digitale editie van Noticiero Aruba ziet 
er FLITSEND en super-professioneel uit. Masha pabien." 


Nos di redaccion di Noticiero Aruba ta aprecia pa tende comentario y sugerencia di nos 
lesadornan. Tur informacion ta bon bini via di email: s.kock@arubahuis.nl 


Noticiero Aruba 


Reaccion 

Personal di Cas di Aruba a tene un 
celebracion di Pasco cu un cena na Van 
der Valk hotel na Nootdorp. 
E celebracion a conta cu tocamento di 
e grupo di Gaita Saborr, boa guia di 
sr. Anthony Giel. Saborr a deleita e 
personal di Cas di Aruba cu diferente 
cancionnan Navideño y como un bon 
tradicion Arubiano a termina a anochi 
cu un Dande pa di e manera ey pidi 
pa bendicion pa e Aña Nobo. 


Festival di Dande 2012 


Contacto Arubano Rott erdam (CAR) ta anuncia cu lamentablemente e conocido Festival di Dande 
na Hulanda lo no tuma lugar e aña aki. E motibo ta cu e localidad ODEON, unda pa varios aña a tene 
e festival lo cera pa prome di januari 2013. Esaki a keda participa na e organisacion dor di municipio 
di Rott erdam. Na October ultimo CAR a ricibi un carta di municipio di Rott erdam unda nan ta 
participa cu e ceramento di ODEON lo tuma lugar mas prome cu e fecha menciona. 
Asina a pone cu CAR rapidamente mester a cuminsa busca un otro localidad, pero mirando cu 
buscamento aki no a duna e resultadonan positivo cu e organisacion a anhela, no ta keda nada otro pa 
cancela e festival pa e aña aki. CAR ta lamenta cu pa motibo di un decision fuera di nan alcanse, no por 
continua cu e tradicion Arubiano na Rott erdam, cu pa añanan tras di otro tabata atrae hopi Arubiano 
cu tabata pasa Pasco y Aña Nobo na Hulanda, leu for di nan isla natal. 

Celebracion di Pasco 


